જે લોકોને ફિક્સ્ડ ડિપોઝિટ (એફડી)માં વિશ્વાસ છે તેમના માટે અત્યારે અત્યંત સારો માહોલ છે. બેન્કો વ્યાજના ઊંચા દર ઓફર કરી રહી છે. હવે કંપનીઓએ પણ તેમની એફડી માટે વ્યાજના દર ઊંચા આપવાની શરૂઆત કરી દીધી છે.અત્યારે અંદાજે ૧૦૦ કંપનીઓ એફડી યોજનાઓ ઓફર કરી રહી છે અને તેમાંથી મોટા ભાગની કંપનીઓ બેન્ક એફડીની કરતાં એકથી ચાર ટકા ઊંચું વ્યાજ ઓફર કરી રહી છે. ઉદાહરણ તરીકે, મહિન્દ્રા ફાઇનાન્સ ત્રણ વર્ષની એફડી પર ૧૦.૫ ટકા વ્યાજ આપે છે જ્યારે જયપ્રકાશ એસોસિયેટ્‌સ સાથે સંકળાયેલી એક કંપની ૧૨.૫ ટકા વ્યાજ ઓફર કરે છે. તેની સરખામણીમાં સ્ટેટ બેન્ક ઓફ ઇન્ડિયા (એસબીઆઇ) અને એચડીએફસી બેન્ક ત્રણ વર્ષની એફડી માટે અનુક્રમે ૯.૨૫ ટકા અને ૮.૫ ટકા વ્યાજ આપે છે.પણ કંપની એફડીની સરખામણી બેન્ક એફડી સાથે કરવાની ભૂલ ન કરવી જોઈએ તેવું નિષ્ણાતોનું કહેવું છે, કારણ કે બેન્ક ડિપોઝિટ્‌સને ડિપોઝિટ ઇન્શ્યોરન્સ એન્ડ ક્રેડિટ ગેરન્ટી કોર્પોરેશન ઓફ ઇન્ડિયાની ગેરેન્ટી હેઠળ આવરી લેવાય છે જ્યારે કંપની ડિપોઝિટ્‌સ માટે આ પ્રકારની કોઈ ગેરન્ટી નથી.કોઈ બેન્ક ડિફોલ્ટ થાય તો થાપણદારોને રૂ.એક લાખ સુધીની ખાતરી મળે છે જ્યારે કંપની ડિપોઝિટ્‌સમાં આ પ્રકારની કોઈ સલામતી મળતી નથી.એફડીની સુરક્ષાનો આધાર સંપૂર્ણપણે કંપનીની નાણાકીય સ્થિતિ પર છે.આ કારણે કોઈ કંપનીની પસંદગી કરતી વખતે અને તેની એફડીમાં નાણાંનું રોકાણ કરતાં અગાઉ તમારે અત્યંત સાવચેત રહેવું જોઈએ.મની હની ફાઇનાન્શિયલ સર્વિસિસના મેનેજિંગ ડિરેક્ટર (એમડી) અને સીઇઓ અનુપ ભૈયાનું કહેવું છે કે,કંપની ડિપોઝિટ્‌સમાં રોકાણ કરતી વખતે વ્યાજના ઊંચા દરથી લલચાઈ ન જવું.એફડી કરતાં પહેલાં અગાઉનો ટ્રેક રેકોર્ડ ચેક કરો અને કંપનીની નાણાકીય સ્થિતિની જાણકારી મેળવો.કંપનીની એફડીમાં રોકાણ કરતાં અગાઉ કંપની અને તેની વિવિધ કામગીરી વિશે જાણકારી મેળવવાનો પ્રયાસ કરો. અનુભ ભૈયાનું કહેવું છે કે, આ માટે લિસ્ટેડ કંપનીઓ તરફ નજર દોડાવો, કારણ કે તેમના વિશે વધુ માહિતી ઉપલબ્ધ હોય છે.એ પછી તમે વિવિધ એફડી માટે રેટિંગ્સની ચકાસણી કરી શકો છો.મુંબઈ સ્થિત એક ફાઇનાન્શિયલ પ્લાન્સ ત્રિલોક મિશ્રાએ કહ્યું હતું કે,ડિપોઝિટ્‌સ સ્કીમ્સ માટે એએએ કે એએ રેટિંગ્સ ધરાવતી કંપનીઓની પસંદગી કરો.